## Opgavebeskrivelse for kortlægning af olie- og gasfyr samt potentialet for rentable energiforbedringer i kommunale og regionale bygninger

|  |
| --- |
| **Kontor/afdeling**CEE**Dato**14-06-2021**J nr.** 2021 - 2326/ANBN |

## Baggrund for opgaven

I Klimaftale for Energi og Industri m.v. af 22. juni 2020 fremgår det, at forligskredsen er enige om, at kommunale og regionale bygningers olie- og gasfyr skal kortlægges. Kortlægningen skal udgøre en del af grundlaget for drøftelser med kommunerne og regionerne om, at de frivilligt udfaser brugen af olie- og gasfyr til opvarmningsformål i bygninger i relevante regi bl.a. i de grønne samarbejdsudvalg.

Kommunerne er samlet set landets største bygningsejer med ansvar for ca. 31 mio. kvadratmeter bygningsmasse[[1]](#footnote-1). Energieffektiv drift af den offentlige bygningsmasse herunder gennemførelse af rentable energiforbedringer og udfasning af olie- og gasfyr kan både reducere CO2-udledninger og energiudgifter for kommuner og regioner. Det kan endvidere bidrage med andre afledte fordele som eksempelvis et bedre indeklima.

Beslutningen om at iværksætte en kortlægning af olie- og gasfyr er et led i den samlede indsats for udfasning af olie og naturgas fra varmesystemet og dermed udmøntningen af regeringens reduktionsmål på 70 pct. i 2030. Foruden potentialet ved udfasningen af olie- gasfyr forventes der at være et CO2-fortrængningspotentiale i den kommunale og regionale bygningsmasse. Derfor ønsker Energistyrelsen, at der i tillæg til kortlægningen af olie- og gasfyr udføres en teknisk vurdering af potentialet for rentable energiforbedringer og CO2-fortrængningspotentialet ved gennemførelse heraf.

Kortlægningen har derudover en kobling til tilskudspulje til energiforbedringer i offentlige bygninger (kommuner og regioner) afsat med finansloven for 2021, da analysen vil være et godt udgangspunkt for, at kommuner og regioner eksempelvis kan bruge puljen til udfasning af olie- og gasfyr, og dermed øge CO2-reduktionspotentialet i puljen.

Der foreligger på nuværende tidspunkt data om kommunale og regionale bygningers forsyning, isolering, anvendelseskode m.v., der kan tilgås ved brug af henholdsvis BBR-registret og Energimærkningsordningen. Dette data vil være relevant at anvende i forbindelse med både kortlægningen af kommunale og regionale bygningers olie- og gasfyr samt potentialevurderingen, men bør ikke stå alene, da opgaven endvidere skal indeholde teknisk barriereanalyse for udfasning af olie- og gasfyr samt gennemførelse af rentable energiforbedringer.

## Opgavens indhold

Hovedopgaven består i at kortlægge varmeforsyningen herunder olie- og gasfyr i samtlige kommunale og regionale og bygninger. I tillæg til kortlægningen skal der foretages en vurdering af den nuværende energirenoveringsrate samt det skønsmæssige potentiale for rentable energiforbedringer i den kommunale og regionale bygningsmasse.

Delanalyser

1. Kortlægning af olie- og gasfyr

Kortlægningen skal bl.a. bidrage til at kvalificere beslutningsgrundlaget for en eventuel udfasning af olie- og gasfyr i kommunale og regionale bygninger. Det vil sige, at kortlægningen skal indeholde en teknisk analyse hvori det undersøges, hvorvidt en udfasning af olie- og gasfyr i kommunale og regionale bygninger kan lade sig gøre, hvad en sådan udfasning vil koste, og hvorvidt der i nogle bygninger vil være et behov for særlige undtagelser eller dispensation fra eventuelle krav/målsætninger om udfasning.

Det forventes, at det som et led i kortlægningen undersøges hvilke kommunale og regionale bygninger, der opvarmes ved brug af hhv. olie- og gasfyr, hvilken bygningstype der er tale om, bygningens areal, bygningens energimærke og bygningens anvendelsesformål.

Som et led i kortlægningen skal mulighederne for varmeomlægning undersøges. Det vil sige, at eksempelvis adgangen til fjernvarme, herunder om der planlægges fjernvarme i en nær fremtid, skal afdækkes.

Det vil endvidere være relevant at få estimeret de økonomiske konsekvenser ved udskiftning af alle de olie- og gasfyr i kommunale og regionale bygninger ud fra en betragtning om levetid, herunder i tilfælde af scenarier, hvor der er tale om en forceret udskiftning.

1. Vurdering energirenoveringsrate samt potentialet for rentable energiforbedringer

I tillæg til kortlægningen skal det skønsmæssige potentiale for rentable energiforbedringer samt den nuværende energirenoveringsrate i den kommunale og regionale bygningsmasse vurderes.

Vurderingen af den nuværende energirenoveringsrate kan have betydning for vurderingen af potentialet for rentable energiforbedringer, der bl.a. skal give indblik i det rentable energiforbedringspotentiale på tværs af energiposter i kommunale og regionale bygninger.

Til brug for vurdering af den nuværende energirenoveringsrate samt det skønsmæssige potentiale for rentable energiforbedringer forventes det, at der foretages et litteraturstudie. Litteraturstudiet skal identificere eksisterende data og metoder for beregning af potentialer i bygningstyper, der dækker bygningstyper i den kommunale og regionale bygningsmase.

Det forventes endvidere, at der indhentes data om bl.a. klimaskærm, ventilation og belysning til brug for vurderingen af det rentable energiforbedringspotentiale i kommunale og regionale bygninger. Hertil vil det være relevant at indhente data om klimaskærm, ventilation m.v., som går udover eksisterende energimærkningsdata med henblik på at undersøge, om kommuner og regioner har renoveret bygningsmassen uden at opdatere energimærket, da det har en betydning for energiforbedringspotentialet.

1. Analyse af evt. barrierer for udfasning af olie- og gasfyr samt gennemførelse af rentable energiforbedringer

Den tredje og sidste delanalyse er en teknisk barriereanalyse, hvori eventuelle barrierer for udfasning af olie- og gasfyr såvel gennemførelse af rentable energiforbedringer i kommunale og regionale bygninger skal belyses.

I forbindelse med udarbejdelsen af kortlægning vil det være relevant at belyse eventuelle barrierer for udfasning af olie- og gasfyr i kommunale og regionale bygninger. Her skal det undersøges hvilke forhold som eksempelvis økonomi, regulering, manglende alternativer/teknologi eller andre forhold der gør, at kommuner og regioner eventuelt fravælger at udfase olie- og gasfyr. Hertil undersøges det, hvad kommuner og regioner kan gøre for at fremme udfasningen herunder eventuel indførelse af kommunale og regionale energi- og klimahandlingsplaner, energiledelse m.v.

I forbindelse med vurderingen af den nuværende energirenoveringsrate samt potentialet for rentable energiforbedringer vil det være relevant at belyse eventuelle barrierer for en øget energirenoveringsrate. Her skal det undersøges, hvilke forhold som eksempelvis økonomi, regulering, teknologi eller andre forhold der gør, at kommuner og regioner eventuelt fravælger at gennemføre rentable energiforbedringer. Hertil skal det undersøges, hvad kommuner og regioner kan gøre for at fremme gennemførelse af energirenoveringer.

Analysen skal udover selve kortlægningen samt beskrivelse af barrierer og konsekvenser resultere i anbefalinger til, hvorledes kommuner, regioner, virksomheder samt beslutningstagere kan fremme udskiftningen af olie- og gasfyr samt gennemførelse af rentable energiforbedringer i kommunale og regionale bygninger og dermed håndtere de identificerede barrierer ift. økonomi, regulering, adfærd, manglende alternativer/teknologi eller andre forhold.

Opgaven udføres som én samlet analyse bestående af tre delanalyser, hvor relevant information som udgangspunkt forventes indsamlet ved brug af registerdata, spørgeskemaundersøgelser m.v. i dialog og samarbejde med Kommunernes Landsforening og Danske Regioner.

Kortlægningen forventes således som minimum at indeholde følgende leverancer:

* Kortlægning af olie- og gasfyr i kommunale og regionale bygninger.
* Analyse af muligheder for varmeomlægning i pågældende bygninger.
* Analyse af barrierer for udfasning af olie- og gasfyr herunder økonomi, regulering, teknologi m.v.
* Redegørelse for økonomiske konsekvenser ved en forceret udfasning af olie- og gasfyr i kommunale og regionale bygninger.
* Anbefalinger til hvorledes kommuner, regioner, virksomheder samt beslutningstagere kan fremme udfasningen af olie- og gasfyr i kommunale og regionale bygninger.
* Vurdering af den nuværende energirenoveringsrate i kommuner og regioner.
* Vurdering af potentialet for rentable energiforbedringer i kommunale og regionale bygninger.
* Redegørelse for eventuelle barrierer for en øget energirenoveringsrate.

Tilbudsgiver inviteres til at beskrive, hvordan tilbudsgiver vil udføre vurderingen af potentialet for rentable energiforbedringer i den kommunale og regionale bygningsmasse.

## Formål og succeskriterier

Formålet med opgaven er, at få kortlagt olie- og gasfyr og den nuværende energirenoveringsrate samt potentialet for rentable energiforbedringer i kommunale og regionale bygninger.

Opgaven skal resultere i en rapport om kortlægningen af olie- og gasfyr såvel vurdering af potentialet for rentable energiforbedringer samt muligheder og barrierer for udfasning af de kortlagte olie- og gasfyr og en øget energirenoveringsrate.

## Tilbud

I tilbuddet ønskes en konkretisering af, hvordan tilbudsgiver vil indsamle og behandle de nødvendige oplysninger til brug i de respektive delanalyser, samt at tilbudsgiver konkretiserer hvilket produkt, der arbejdes hen imod, ud fra hver delanalyse.

Derudover forventes det, at tilbudsgiver argumenterer for, hvorfor den valgte metode eller kombinationer af metoder er den bedste løsning i forhold til indhentning af data til løsning af opgaven.

Beskrivelse og argumentation for metodevalg og konkretisering af tilbudsgivers forståelse af opgaven er en væsentlig faktor i vurderingen af de indkomne tilbud på løsning af den udbudte opgave.

Tilbuddet bedes sendt til Energistyrelsen senest **d. 28. juni 2021 kl. 10** til Allan Bertelsen (anbn@ens.dk, 33 95 08 50) og Ida Hindborg Riise-Knudsen (irk@ens.dk 33 92 78 13).

Tilbud skal afleveres i 1 elektronisk eksemplar i pdf-format (max 20 sider), og tilbuddet skal som minimum indeholde:

* Tilbudsgivers kontaktoplysninger
* Tilbud med beskrivelse af opgavens løsning, herunder
	+ Konkretisering af metode og indsamling af empiri for hver delanalyse
	+ Konkretisering af forventet produkt for hver delanalyse
	+ Hvordan tilbudsgiver sikrer en effektiv udførelse af analysen, der sikrer en analyse af høj kvalitet, som kan afsluttes til det ønskede tidspunkt
* Samlet pris på opgaven
* Anslået tidsforbrug – samlet og fordelt på konsulentopgavens delelementer samt fordelt på medarbejdere.
* En beskrivelse af relevante kvalifikationer hos tilbudsgiver i relation til opgaven samt referencer til tidligere relevante opgaveløsninger.

Valg af tilbudsgiver vil ske ud fra det overordnede tildelingskriterium, det økonomisk mest fordelagtige tilbud. Det økonomisk mest fordelagtige bud identificeres på grundlag af følgende underkriterier:

* Beskrivelse af opgaveløsning inkl. tidsplan (vægtning 50 %)
* Kvalifikationer og erfaringer med lignende opgaver (vægtning 30 %)
* Samlet pris på opgaven (vægtning 20 %)

## Organisering og budget

Analysen udbydes som en konsulentopgave forankret i Energistyrelsen. Energistyrelsen er repræsenteret ved Allan Bertelsen (anbn@ens.dk, 33 95 08 50) og Ida Hindborg Riise-Knudsen (irk@ens.dk 33 92 78 13).

Opgaven har en udbudsramme på max 900.000 kr. ekskl. moms. Tilbudsgiver skal give en fast pris på opgaveløsningen. Det tillægges positiv betydning, jo lavere den tilbudte pris er i forhold til den maksimale pris.

## Tidsplan

|  |  |
| --- | --- |
| Udbudsrunde startes | 14. juni |
| Udbudsrunde afsluttes  | 28. juni klokken 10:00 |
| Valg af leverandør og opstart | 2. juli |
| Kontraktindgåelse | 7. juli |
| Opstartsmøde og godkendelse af procesplan med milepæle m.v. | 7. juli |
| Interessentinddragelse med orientering af KL og Danske Regioner | (løbende) |
| Status på kortlægningen af olie- og gasfyr | 15. september  |
| Status på kortlægning samt potentialevurdering  | 15. oktober |
| Delkonklusioner og rapport udkast til kommentering ved ENS  | Uge 43 |
| Udarbejdelse af analyse og rapport | Afsluttes uge 45 |
| Dialog om resultater  | Uge 45-46 |
| Offentliggørelse af rapport | Uge 47-48 |

Opgaveløsningen forventes overleveret skriftligt til Energistyrelsen senest **d.** **30. november 2021**, hvorefter der i den efterfølgende uge afholdes et møde, hvor resultaterne præsenteres.

1. https://www.kl.dk/kommunale-opgaver/klima/kommunerne-tager-klimalederskab/ [↑](#footnote-ref-1)